নিজস্ব প্রতিবেদন: শীত দুপুরে আলিপুরের চিড়িয়াখানায় এসে লাইন দাঁড়িয়ে টিকিট কাটার দিন এবার শেষ হল। এখন অনলাইনেই কেটে নেওয়া যাবে হাতি-বাঘ-সিংহদের দেখার টিকিট। মঙ্গলবার থেকে আলিপুর চিড়িয়াখানায় চালু হল অনলাইন টিকিটের ব্যবস্থা। চিড়িয়াখানার ডিরেক্টর আশীষ কুমার সামন্ত জানিয়েছেন, এবার ৭ দিন আগে থেকে অনলাইনে কেটে নেওয়া যাবে চিড়িয়াখানার টিকিট। এক সঙ্গে সর্বোচ্চ ১৫টি টিকিট কাটতে পারবেন দর্শকরা। তিনি আরও জানিয়েছেন, ডেবিটকার্ড, ক্রেডিটকার্ড ও ইন্টারনেট ব্যাঙ্কিং-এর মাধ্যমে টিকিট কাটা যাবে kolkatazoo.in এবং eticketaliporezoo.com ওয়েবসাইট থেকে। প্রতিনিয়ত চারপাশের সব পরিষেবাই ধীরে ধীরে ডিজিটাল হয়ে উঠছে। সেই দিক থেকে দেখতে গেলে, চিড়িয়াখানা এত দিন চলত সাবেক নিয়মে। তবে আর না, এবার মাউসের এক ক্লিকে বা আঙুলের আলতো চাপেই দরজা খুলে যাবে চিড়িয়াখানার। তাহলে আর দেরি কেন, এই শীতেই একবার চলে যান সেখানে, তবে হ্যাঁ, অনলাইনে টিকিটটা কেটে নেবেন কিন্তু...